คลังไฟเขียวเว้นภาษีกำไรกองอินฟราฯ
ก.ล.ต.เผยกองทุนรวมโครงสร้างพื้นฐานฉลุย คลังไฟเขียวยกเว้นภาษีปันผลนักลงทุนภาษีกำไรขายทรัพย์สินเจ้าของเดิม
23 ก.ค. 2555

ก.ล.ต.เผยกองทุนรวมโครงสร้างพื้นฐานฉลุย คลังไฟเขียวยกเว้นภาษีปันผลนักลงทุนภาษีกำไรขายทรัพย์สินเจ้าของเดิม
นายธวัชชัย พิทยโสภณ ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า การยกเว้นภาษีเงินได้ ภาษีปันผล และอื่นๆ ที่เกี่ยวข้องกับกองทุนรวมโครงสร้างพื้นฐาน (Infrastructure Fund) มีข้อยุติเรียบร้อยแล้ว โดยขณะนี้อยู่ระหว่างการตรวจสอบความถูกต้องของถ้อยคำทางกฎหมาย จากคณะกรรมการกฤษฎีกา ซึ่งคาดว่าน่าจะแล้วเสร็จใน 12 เดือนนี้
ทั้งนี้ กระทรวงการคลังและกรมสรรพากรพิจารณาเห็นชอบตามที่ ก.ล.ต.เสนอ ซึ่งมีอยู่ 3 ประการ คือ ประการแรก ให้ยกเว้นภาษีเงินปันผลสำหรับผู้ลงทุนในกองทุนรวมโครงสร้างพื้นฐานเป็นเวลาอย่างน้อย10 ปี ประการที่สอง ยกเว้นภาษีธุรกิจเฉพาะสำหรับทรัสตีและภาษีเงินได้สำหรับผู้ขายทรัพย์สิน โดยให้พิจารณาเสมือนกองทุนรวมทั่วไป ซึ่งไม่เคยเสียภาษีธุรกิจเฉพาะและภาษีเงินได้ และประการที่สาม ให้ลดหย่อนค่าธรรมเนียมในการโอนทรัพย์สินจากปกติ 2% เหลือ 0.01%
นายวรพล โสคติยานุรักษ์ เลขาธิการสำนักงาน ก.ล.ต. กล่าวว่า ก.ล.ต.เสนอการยกเว้นภาษีเงินปันผลจากการลงทุนในกองทรัสต์เพื่อการลงทุนในอสังหาริมทรัพย์ (REIT) ตั้งแต่เดือน ม.ค.ที่ผ่านมา ซึ่งปัจจุบันยังอยู่ระหว่างรอผลการพิจารณา อย่างไรก็ตาม คาดว่าน่าจะได้รับความเห็นชอบ 
“ตลาดอสังหาริมทรัพย์ชั้นนำในภูมิภาคไม่เก็บภาษีซ้ำซ้อน และยกเว้นภาษีเงินปันผลสำหรับกองทรัสต์เพื่อการลงทุนในอสังหาริมทรัพย์ 
(REIT) ซึ่งหากการจัดเก็บภาษีของไทยเป็นอุปสรรคในการลงทุน จะทำให้ขาดแรงจูงใจและเป็นอุปสรรคต่อการแข่งขัน” นายวรพล กล่าว
ก่อนหน้านี้ ผู้บริหารบริษัทหลักทรัพย์จัดการกองทุน (บลจ.) ระบุว่า ความไม่ชัดเจนเกี่ยวกับการจัดเก็บภาษี ทำให้การจัดตั้งกองทุนรวมโครงสร้างพื้นฐานล่าช้ากว่ากำหนดเดิม แต่หากมีประกาศออกมาอย่างเป็นทางการจะทำให้กองทุนเดินหน้าได้เร็วขึ้น